Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase tootespetsifikaadi olulise muudatuse heakskiitmise taotluse avaldamine

(2022/C 397/11)

Käesoleva dokumendi avaldamine annab õiguse esitada muutmistaotluse kohta vastuväiteid Euroopa Parlamendi ja nõukogu määruse (EL) nr 1151/2012 (1) artikli 51 kohaselt kolme kuu jooksul alates käesoleva dokumendi avaldamise kuupäevast.

KAITSTUD PÄRITOLUNIMETUSE / KAITSTUD GEOGRAAFILISE TÄHISE TOOTESPETSIFIKAADI OLULISE MUUDATUSE HEAKSKIITMISE TAOTLUS

Muudatuse heakskiitmise taotlemine kooskõlas määruse (EL) nr 1151/2012 artikli 53 lõike 2 esimese lõiguga.

„Robiola di Roccaverano“

ELi nr: PDO-IT-0024-AM03 – 11.4.2022

KPN (X) KGT ( )

1. Taotlejate rühm ja õigustatud huvi

Consorzio per la Tutela del Formaggio Robiola di Roccaverano (juustu „Robiola di Roccaverano“ kaitsmise konsortsium), asukoht Via Roma 8, 14050 Roccaverano (AT); sertifitseeritud e-post: robioladiroccaverano@pec.it

Juustu „Robiola di Roccaverano“ kaitsmise konsortsiumisse kuuluvad juustu „Robiola di Roccaverano“ tootjad. Ühendusel on õigus esitada muutmistaotlus vastavalt põllumajandus-, toidu- ja metsandusministeeriumi 14. oktoobri 2013. aasta dekreedi nr 12511 artikli 13 lõikele 1.

2. Liikmesriik või kolmas riik

Itaalia

3. Tootespetsifikaadi osa, mida muutmine hõlmab:

☒ Toote nimetus

☐ Toote kirjeldus

☒ Geograafiline piirkond

☐ Päritolutõend

☒ Tootmismeetod

☒ Seos piirkonnaga

☒ Märgistus

☐ Muu (täpsustada)

4. Muudatus(t)e liik

☒ Registreeritud KPNi või KGT tootespetsifikaadi muudatus, mis on määruse (EL) nr 1151/2012 artikli 53 lõike 2 kolmanda lõigu kohaselt oluline

☐ Sellise registreeritud KPNi või KGT tootespetsifikaadi muudatus, mille koonddokumenti (või sellega võrdväärset) ei ole avaldatud ja mida ei käsitleta määruse (EL) nr 1151/2012 artikli 53 lõike 2 kolmanda lõigu kohaselt väikese muudatusena

5. Muudatus(ed)

Nimetus(ed)

— Muudatus hõlmab tootespetsifikaati ja koonddokumenti seoses tootespetsifikaadi artikli 1 ja koonddokumendi punkti 1 kohase nimetusega, muutes nimetuse „Robiola di Roccaverano“ nimetuseks „Robiola di Roccaverano“ / „Roccaverano“, mida saab kasutada vaheldumisi. Seega on tootespetsifikaadis ja koonddokumendis nimetusele „Robiola di Roccaverano“ juurde lisatud sõna „Roccaverano“.

Praegune tekst on järgmine:

„„Robiola di Roccaverano““

on muudetud järgmiselt:

„„Robiola di Roccaverano“ / „Roccaverano““

Toode „Robiola di Roccaverano“ või „Roccaverano“ (pakutud alternatiivse nimetusena) on tarbijate seas nii hästi tuntud ja hinnatud, et seda on hakatud identifitseerima üksnes nimetuse „Roccaverano“ järgi; seetõttu ei ole toote ja selle omaduste identifitseerimiseks enam vaja selle ette liita sõna „robiola“. Praegust kasutust põllumajandus- ja toiduainetööstuse ettevõtjate (tootjad, turustajad, toitlustajad) ja tarbijate seas tuleks tunnustada, kuna nad juba harjumuspäraselt kasutavad tootele viitamiseks nimetust „Roccaverano“. Kaitstud päritolunimetuse „Roccaverano“ lisamine näitab selgemalt tihedat seost piirkonnaga. See tava on muutunud veelgi levinumaks, et paremini eristada toodet „Robiola di Roccaverano“/„Roccaverano“ mitmesugustest muudest turul „robiola“ nime all müüdavatest piimatoodetest, mis tavaliselt viitavad pastöriseeritud lehmapiimast valmistatud juustule, mis erineb oluliselt kaitstud päritolunimetusega tootest.

Geograafiline piirkond

— Muudatus puudutab tootespetsifikaadi artiklit 3 ja koonddokumendi punkti 4. Geograafilisele piirkonnale on lisatud kogu Cartosio haldusüksus, millest praegu on hõlmatud ainult osa.

Praegune tekst on järgmine:

„Geograafiline piirkond hõlmab järgmisi haldusüksusi Asti provintsis: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole ja Vesime; Alessandria provintsis: Castelletto d'Erro, Denice, Malvicino, Merana, Montechiaro d'Acqui, Pareto, Ponti, Spigno Monferrato ning Cartosio haldusüksuse territoorium Erro mägijõe vasakul kaldal.“

on muudetud järgmiselt:

„Geograafiline piirkond hõlmab järgmisi haldusüksusi Asti provintsis: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole ja Vesime; Alessandria provintsis: Cartosio, Castelletto d’Erro, Denice, Malvicino, Merana, Montechiaro d’Acqui, Pareto, Ponti ja Spigno Monferrato.“

Kogu Cartosio haldusüksuse loetellu kandmine parandab kaitstud päritolunimetuse esialgse taotlemise ajal tehtud vea. Topograafia ja maastiku poolest ei erine Cartosio haldusüksuses oleva Erro mägijõe kaks kallast tõepoolest üksteisest märkimisväärselt. Peale selle agronoomilisest seisukohast ning erilist tähelepanu karjamaadele, söödakultuuridele ja viljelustavadele pöörates ei erine Cartosio tervikuna „Robiola di Roccaverano“/„Roccaverano“ tootmispiirkonna teistest haldusüksustest.

Cartosio haldusüksuse kogu kasutatav põllumajandusmaa koosneb peamiselt rohumaast (38 % seganiiduna), mis õigustab taotlust seoses selles piimatootmises kasutatavate kitsekasvatusettevõtete püsiva iseloomu ja vähese intensiivsusega. Ka Cartosio haldusüksuses endas on olemas agronoomiline ja tootlik seos. Toote „Robiola di Roccaverano“/„Roccaverano“ tootmispiirkonnas on mitme sellise põllumajandusettevõtte tootmisruumid, kes haldavad maatükke seganiiduna, st need on ette nähtud samade omadustega sööda tootmiseks nagu kasutatakse „Robiola di Roccaverano“/„Roccaverano“ puhul, kuid mis asuvad Cartosio selles osas, mis ei ole kehtiva tootespetsifikaadiga hõlmatud.

Tootmismeetod

— Muudatus hõlmab tootespetsifikaadi artiklit 4 ja koonddokumendi punkti 3.3 seoses kasutatava toorainega.

Praegune tekst on järgmine:

„Artikkel 4 Tootmismeetod „Robiola di Roccaverano“ juustu toodetakse Roccaverano ja Camosciata Alpina kitsedelt ning nende ristanditelt, Pecora delle Langhe lammastelt ning Piemontese ja Bruna Alpina lehmadelt ning nende ristanditelt eranditult tootmispiirkonnas saadud toorest täispiimast, mida tarvitatakse järgmistes proportsioonides: kitse täispiim (minimaalne osakaal 50 %) tervenisti või eri mahus segatuna lehma ja/või ute täispiimaga (maksimaalne osakaal 50 %), mis on saadud 24–48 tunni jooksul tehtud järjestikustest lüpsidest. Märgisel tuleb tingimata näidata juustu valmistamiseks kasutatud piimasortide osakaal. Lambaid ja kitsi karjatatakse karjamaal 1. märtsist kuni 30. novembrini ning loomi söödetakse haljas- ja/või kuivsöötade ning teraviljaseemnete, teravilja, liblikõieliste taimede ning õlitaimede ja nende töötlemissaadustega. Kontrolliasutuse registritesse kantakse ka rohumaad, rohurikkad karjamaad ning metsamaad. Lehmi karjatatakse karjamaal ning neid söödetakse haljas- ja/või kuivsöötade ning teraviljaseemnete, liblikõieliste taimede ning õlitaimede ja nende töötlemissaadustega. Kõigi loomade sööt peab pärinema vähemalt 80 % ulatuses tootmispiirkonnast. Keelatud on kasutada maisist valmistatud silo ja rohusilo. Sööt ei tohi mingil juhul sisaldada geneetiliselt muundatud organisme. Väljastpoolt tootmispiirkonda pärit piima ei ole lubatud kasutada.“

on muudetud järgmiselt:

„Artikkel 4 Tootmismeetod „Robiola di Roccaverano“ / „Roccaverano“ juustu toodetakse Roccaverano ja Camosciata Alpina kitsedelt ning nende ristanditelt eranditult tootmispiirkonnas saadud toorest täispiimast, mis on saadud 24–48 tunni jooksul tehtud järjestikustest lüpsidest. Kitsi karjatatakse karjamaal 1. märtsist kuni 30. novembrini ning loomi söödetakse haljas- ja/või kuivsöötade ning teraviljaseemnete, teravilja, liblikõieliste taimede ning õlitaimede ja nende töötlemissaadustega. Kontrolliasutuse registritesse kantakse ka rohumaad, rohurikkad karjamaad ning metsamaad. Loomade sööt peab pärinema vähemalt 80 % ulatuses tootmispiirkonnast. Keelatud on kasutada maisist valmistatud silo ja rohusilo. Sööt ei tohi mingil juhul sisaldada geneetiliselt muundatud organisme. Väljastpoolt tootmispiirkonda pärit piima ei ole lubatud kasutada.“

Järjestikused ajaloolised suundumused näitavad, et kõnealuses piirkonnas on levinud poolekstensiivne kitsekasvatus, kus pärismaiste tõugude nagu Roccaverano kits osakaal on märkimisväärne ja kasvav. Tootespetsifikaadi muutmine puhtaks kitsepiimaks võtab arvesse tegelikku olukorda.

Aastakümneid on juustu „Robiola di Roccaverano“/„Roccaverano“ tootmiseks kasutatud väga vähe lamba- ja lehmapiima, kuigi kasutatud piima kogus ja toodetud juustude arv on suurenenud. Segapiimatootmine on jõudnud peaaegu nullini. Lehmade arvu vähenemine, isegi arvestades nii piimakarja kui ka nuumvasikate liine, ning uttede erakordne haruldus toote „Robiola di Roccaverano“/„Roccaverano“ piirkonnas on selline, et puudub võimalus märkimisväärseks segapiimatootmiseks.

Muudatusettepanekus rõhutatakse ka kitsekasvatuse positiivset panust ökosüsteemi: see aitab säilitada tüüpilist ja õrna karjamaastikku ning kaitsta erosiooniriski ja bioloogilise mitmekesisuse vähenemise eest, hoides karja- ja rohumaad heas seisukorras.

See näitab haruldase Roccaverano kitsetõu järkjärgulist taastumist, mis on lisaks Camosciatale üks kahest tootespetsifikaadis tunnustatud kitsetõust.

Seos piirkonnaga

— Muudatus puudutab tootespetsifikaadi artiklit 7 ja koonddokumendi punkti 5, mis käsitleb seost. Eelkõige puudutab muudatus geograafilise piirkonna eripära käsitleva osa viimast lõiku. Lisaks nimetuse muutmisele kohandatakse muudatusettepanekus seda punkti toorainet käsitleva muudatusega, jättes välja viited lammastele ja lehmadele.

Praegune tekst on järgmine:

„... Need söödataimed, milles toitained (süsivesikud-proteiinid-vitamiinid) on looduslikus tasakaalus, on kvaliteetseks söödaks lammastele, kitsedele ja veistele. Kohaliku floora aroomid ja maitsed kanduvad edasi ka piima, andes „Robiola di Roccaverano“ juustule eriomase aroomi, mis eristab seda teistest juustusortidest. Lambaid ja kitsi karjatatakse ka metsamaadel, mis on tõhusaks pinnasekaitseks, pakkudes ühtlasi loomadele varju kuumadel suvepäevadel.“)

on muudetud järgmiselt:

„... Need söödataimed, milles toitained (süsivesikud-proteiinid-vitamiinid) on looduslikus tasakaalus, on kvaliteetseks söödaks kitsedele. Kohaliku floora aroomid ja maitsed kanduvad edasi ka piima, andes „Robiola di Roccaverano“ / „Roccaverano“ juustule eriomase aroomi, mis eristab seda teistest juustusortidest. Kitsi karjatatakse ka metsamaadel, mis on tõhusaks pinnasekaitseks, pakkudes ühtlasi loomadele varju kuumadel suvepäevadel.“

Märgistus

— Tootespetsifikaadi artikli 8 ja koonddokumendi punkti 3.7 muudatus Muudatusettepanekuga muudetakse märgistamist käsitlevat punkti, kohandades seda vastavalt nimetuse ja kasutatud tooraine muutusele.

Praegune tekst on järgmine:

Tootespetsifikaat „Turule viimisel suletakse juustu pakend kleebisega, millel on esitatud kaitstud päritolunimetuse logo, milleks on stiliseeritud R-täht. Stiliseeritud pruuni värvi suurtäht „R“ kujutab müürisakkidega torni, mis on inspireeritud Roccaverano ajaloolisest tornist. R-tähe ülaosa kujutab „Robiola di Roccaverano“ juustu vormi ning tähejalg sisaldab rohelist ja kollakasrohelist ornamenti, mis tähistab Langa piirkonna heinamaid ja eripäraseid kumeraid künkaid. Logo ümbritseb tumeroheline ringjoon, millele on valgete suurtähtedega kirjutatud „ROBIOLA DI ROCCAVERANO“ ja mille allosa keskel on väike valge stiliseeritud lilleõis. Logo on trükitud valgele taustale. Kaitstud päritolunimetuse logo alla trükitakse tootmisettevõtte tunnuskood ja etiketi järjenumber — ookerkollakale taustale kitsepiimast juustu puhul ja valgele taustale segapiimast juustu puhul. Märgisel tuleb tingimata näidata kasutatud piimasortide osakaal. Kaitstud päritolunimetusega juustu „Robiola di Roccaverano“ võib turule viia alles pärast kõnealuse pitseri kinnitamist. „Robiola di Roccaverano“ juustud turustatakse tervete keradena, pitseriga suletud pakendis. Kui juust „Robiola di Roccaverano“ antakse pakendamata kujul üle tootmispiirkonnas tegutsevatele juustulaagerdajatele ja/või -kasvatajatele, et jätkata laagerdamist, peab sellele olema lisatud dokument, milles on näidatud: a) kitsepiimast toodetud juustude arv ja/või segapiimast valmistatud juustude arv; b) sõnad „Robiola di Roccaverano“ (c) vastavate ELi logode arv ja seerianumbrid.“

Koonddokument „Turule viimisel suletakse juustu pakend kleebisega, millel on esitatud kaitstud päritolunimetuse logo, milleks on stiliseeritud R-täht. Stiliseeritud pruuni värvi suurtäht „R“ kujutab müürisakkidega torni, mis on inspireeritud Roccaverano ajaloolisest tornist. R-tähe ülaosa kujutab „Robiola di Roccaverano“ juustu vormi ning tähejalg sisaldab rohelist ja kollakasrohelist ornamenti, mis tähistab Langa piirkonna heinamaid ja eripäraseid kumeraid künkaid. Logo ümbritseb tumeroheline ringjoon, millele on valgete suurtähtedega kirjutatud „ROBIOLA DI ROCCAVERANO“ ja mille allosa keskel on väike valge stiliseeritud lilleõis. Logo on trükitud valgele taustale. Kaitstud päritolunimetuse logo alla trükitakse tootmisettevõtte tunnuskood ja etiketi järjenumber — ookerkollakale taustale kitsepiimast juustu puhul ja valgele taustale segapiimast juustu puhul. Märgisel tuleb tingimata näidata kasutatud piimasortide osakaal. „Robiola di Roccaverano“ juustud turustatakse tervete keradena, pitseriga suletud pakendis.“

on muudetud järgmiselt:

Tootespetsifikaat ja koonddokument „Turule viimisel suletakse juustu pakend kleebisega, millel on esitatud kaitstud päritolunimetuse logo. Kaitstud päritolunimetuse logo alla trükitakse tootmisettevõtte tunnuskood ja etiketi järjenumber — ookerkollakale taustale kitsepiimast juustu puhul. Alles pärast selle pitseri kinnitamist võib toodet turule viia kas kaitstud päritolunimetusega „Robiola di Roccaverano“ või „Roccaverano“. Etiketil peab olema laagerdaja/pakendaja nimi, ärinimi ja aadress; samuti on keelatud lisada kirjeldusi, mis ei ole sõnaselgelt ette nähtud. märgistuses võib kasutada nime, ärinime või kaubamärki, tingimusel et need ei ole toodet kiitva ega tarbijat eksitava iseloomuga. Kasutada võib ka muid kehtivate õigusaktide alusel lubatud tõeseid ja kontrollitavaid viiteid, kui need ei lähe vastuollu selle tootespetsifikaadi eesmärgi ega sisuga. „Robiola di Roccaverano“ juustud turustatakse tervete keradena, pitseriga suletud pakendis. Kui juustu „Robiola di Roccaverano“/„Roccaverano“ antakse pakendamata kujul üle tootmispiirkonnas tegutsevatele juustulaagerdajatele ja/või -kasvatajatele, et jätkata laagerdamist, peab sellele olema lisatud dokument, milles on näidatud: sõnad „Robiola di Roccaverano“ või „Roccaverano“, toodetud juustude arv, vastavate ELi logode arv ja seerianumbrid. Kaitstud päritolunimetuse logo koosneb stiliseeritud R-tähest: stiliseeritud pruuni värvi täht „R“ kujutab müürisakkidega torni, mis on inspireeritud Roccaverano ajaloolisest tornist. R-tähe ülaosa kujutab „Robiola di Roccaverano“ / „Roccaverano“ juustu vormi ning tähejalg sisaldab rohelist ja kollakasrohelist ornamenti, mis tähistab Langa piirkonna heinamaid ja eripäraseid kumeraid künkaid. Logo ümbritseb tumeroheline ringjoon, millele on valgete suurtähtedega kirjutatud „ROCCAVERANO“ ja mille allosa keskel on väike valge stiliseeritud lilleõis. Logo on trükitud valgele taustale“.

KOONDDOKUMENT

„Robiola di Roccaverano“ / „Roccaverano“

ELi nr: PDO-IT-0024-AM03 – 11.4.2022

KPN (X) KGT ( )

1. Nimetus(ed)

„Robiola di Roccaverano“ / „Roccaverano“

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.3. Juust

3.2. Punktis 1 esitatud nimetusele vastava toote kirjeldus

Kaitstud päritolunimetusega juustu „Robiola di Roccaverano“/„Roccaverano“ toodetakse aasta ringi. Seda valmistatakse värskest kalgendist, mil seejärel lastakse valmida või laagerduda.

Kaitstud päritolunimetusega juust „Robiola di Roccaverano“ / „Roccaverano“ on silindrikujuline, alt ja pealt sile, ümarate servadega ning kergelt kumer. Juustu läbimõõt on 10–14 cm ning serva kõrgus 2,5–4 cm. Juustu kaal on 250–400 grammi. Toode peab vastama nendele kriteeriumitele pärast minimaalse laagerdumisaja lõppu.

Laagerdumise kolmandal päeval on „Robiola di Roccaverano“ / „Roccaverano“ rasva- ja proteiinisisaldus ning tuhasus järgmine:

rasvasisaldus: vähemalt 40 % kuivainest;

proteiinisisaldus: vähemalt 34 % kuivainest;

tuhasus: vähemalt 3 % kuivainest;

„Robiola di Roccaverano“ / „Roccaverano“ juustusordi maitseomadused sõltuvad toote valmimisastmest.

Prodotto fresco (värske juust), mis on laagerdunud 4–10 päeva: koorik: juust on kaetud õrna hallituskihiga või see puudub hoopis; välimus: piimvalge või õlgkollane; juustumass: piimvalget värvi; tekstuur: kreemjas ja pehme; maitse ja lõhn: peen, aromaatne ja/või kergelt hapukas.

Prodotto affinato (laagerdunud toode), alates 11ndast laagerdumispäevast: koorik: juust on kaetud hallituskihiga; välimus: kreemvalge, õlgkollane või kergelt punakas; juustumass: piimvalget värvi; tekstuur: pehme, kauem laagerdunud juustu puhul veidi tihkem, aromaatne koorealune võib olla kreemjas.

„Robiola di Roccaverano“ / „Roccaverano“ juustul on tugev aroom ja maitse, need muutuvad laagerdumise edenedes teravaks.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

3.3.1. Tooraine (üksnes töödeldud toodete puhul)

„Robiola di Roccaverano“ / „Roccaverano“ juustu toodetakse Roccaverano ja Camosciata Alpina kitsedelt ning nende ristanditelt eranditult tootmispiirkonnas saadud toorest täispiimast, mis on saadud 24–48 tunni jooksul tehtud järjestikustest lüpsidest.

3.3.2. Sööt (üksnes loomse päritoluga toodete puhul)

Kitsi karjatatakse karjamaal 1. märtsist kuni 30. novembrini ning loomi söödetakse haljas- ja/või kuivsöötade ning teraviljaseemnete, teravilja, liblikõieliste taimede ning õlitaimede ja nende töötlemissaadustega. Kontrolliasutuse registritesse kantakse ka rohumaad, rohurikkad karjamaad ning metsamaad. Kõigi loomade sööt peab pärinema vähemalt 80 % ulatuses tootmispiirkonnast. Keelatud on kasutada maisist valmistatud silo ja rohusilo. Sööt ei tohi mingil juhul sisaldada geneetiliselt muundatud organisme. Väljastpoolt tootmispiirkonda pärit piima ei ole lubatud kasutada.

3.4. Täpsustage tootmise erietapid, mis peavad toimuma määratletud geograafilises piirkonnas

Piimatootjad, kelle piima kasutatakse „Robiola di Roccaverano“ / „Roccaverano“ valmistamisel, peavad asuma määratletud geograafilises piirkonnas.

Piima tootmine ning juustu valmistamine ja laagerdamine peab toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Juust tuleb pakendada tootmispiirkonnas, sest juustumass on värske ja pehme ning kooriku puudumine võib põhjustada selle veetustumist, oksüdeerumist või rasvasisalduse muutumist. Pealegi ei ole juustukera ennast vahetult pärast valmimist võimalik kustumatult märgistada, kuna sellel pole veel koorikut.

3.6. Sellise toote märgistamise erieeskirjad, millele registreeritud nimetus viitab

Turule viimisel suletakse juustu pakend kleebisega, millel on esitatud kaitstud päritolunimetuse logo. Kaitstud päritolunimetuse logo alla trükitakse tootmisettevõtte tunnuskood ja etiketi järjenumber — ookerkollakale taustale kitsepiimast juustu puhul. Alles pärast selle pitseri kinnitamist võib toodet turule viia kas kaitstud päritolunimetusega „Robiola di Roccaverano“ või „Roccaverano“. Etiketil peab olema laagerdaja/pakendaja nimi, ärinimi ja aadress; samuti on keelatud lisada kirjeldusi, mis ei ole sõnaselgelt ette nähtud. märgistuses võib kasutada nime, ärinime või kaubamärki, tingimusel et need ei ole toodet kiitva ega tarbijat eksitava iseloomuga. Kasutada võib ka muid kehtivate õigusaktide alusel lubatud tõeseid ja kontrollitavaid viiteid, kui need ei lähe vastuollu selle tootespetsifikaadi eesmärgi ega sisuga.

„Robiola di Roccaverano“ juustud turustatakse tervete keradena, pitseriga suletud pakendis. Kui juustu „Robiola di Roccaverano“/„Roccaverano“ antakse pakendamata kujul üle tootmispiirkonnas tegutsevatele juustulaagerdajatele ja/või -kasvatajatele, et jätkata laagerdamist, peab sellele olema lisatud dokument, milles on näidatud: sõnad „Robiola di Roccaverano“/„Roccaverano“, toodetud juustude arv, vastavate ELi logode arv ja seerianumbrid.

Kaitstud päritolunimetuse logo koosneb stiliseeritud R-tähest: stiliseeritud pruuni värvi suurtäht „R“ kujutab müürisakkidega torni, mis on inspireeritud Roccaverano ajaloolisest tornist. R-tähe ülaosa kujutab „Robiola di Roccaverano“ / „Roccaverano“ juustu vormi ning tähejalg sisaldab rohelist ja kollakasrohelist ornamenti, mis tähistab Langa piirkonna heinamaid ja eripäraseid kumeraid künkaid. Logo ümbritseb tumeroheline ringjoon, millele on valgete suurtähtedega kirjutatud „Roccaverano“ ja mille allosa keskel on väike valge stiliseeritud lilleõis. Logo on trükitud valgele taustale.

4. Geograafilise piirkonna täpne määratlus

Geograafiline piirkond hõlmab järgmisi haldusüksusi Asti provintsis: Bubbio, Cessole, Loazzolo, Mombaldone, Monastero Bormida, Olmo Gentile, Roccaverano, San Giorgio Scarampi, Serole ja Vesime; Alessandria provintsis: Cartosio, Castelletto d'Erro, Denice, Malvicino, Merana, Montechiaro d'Acqui, Pareto, Ponti ja Spigno Monferrato.

5. Seos geograafilise piirkonnaga

5.1. Geograafilise piirkonna eripära

Pinnas on savine, merglise aluskihiga. Teatud aladel on mulla kuhjumine loonud eripärased nõlvasetted, millele on iseloomulik sügav, rohke veesisaldusega ja kõrge viljakusindeksiga savikiht. Piirkonnas valitseb tüüpiline kontinentaalne kliima, mida iseloomustavad külmalained, rohke lumesadu, jäätumise ja sula vaheldumine talvel ning soojaperioodi äkiline saabumine juuni lõpus. Sademete hulk ei varieeru märkimisväärselt ning on aastas keskmiselt 300 mm. Kevadel ja suvel võivad sademed järsult väheneda, tuues kaasa põuaperioodid. Kohalik mullastik ja kliima loovad sobivad tingimused teatavate söödataimede kasvuks rohumaadel ning rohurikastel karjamaadel. Looduslikel heinamaadel kasvavad peamiselt kõrrelised heintaimed (ca 75 %) ja liblikõielised (ca 25 %), samuti arvukad aromaatsed ja ravimtaimed. Peamised heintaimed on: raiheinad (Lolium spp.), harilik kerahein (Dactylis glomerata), aruheinad (Festuca spp.), nurmikad (Poa spp.), maarjahein jne. Peamised liblilkõielised on: mägiristik (Trifolium montanum), harilik nõiahammas (Lotus corniculatus), raudrohud (Achillea spp.) jne. Aromaatsetest ja ravimtaimedest tuleks lisaks maarjaheinale nimetada sarikaliste sugukonda kuuluvaid taimi, nagu metsporgand (Daucus carota carota), nõelohakas (Cirsium arvense), salvei (Salvia officinalis), lavendel (Lavandula latifolia), liivatee eri liigid (Thymus spp.), aedruut (Ruta graveolens), koer-kibuvits (Rosa canina canina) jne. Need söödataimed, milles toitained (süsivesikud-proteiinid-vitamiinid) on looduslikus tasakaalus, on kvaliteetseks söödaks kitsedele. Kitsi karjatatakse ka metsamaadel, mis on tõhusaks pinnasekaitseks, pakkudes ühtlasi loomadele varju kuumadel suvepäevadel.

5.2. Toote eripära

„Robiola di Roccaverano“ / „Roccaverano“ on väike ilma koorikuta pehme juust. Juustule iseloomulik valge sisu on tühemiketa. Juustu tekstuur võib olla pehme ja kreemjas kuni tihke ja kõva, juust on meeldiva maitsega ja sulab suus; järelmaitse varieerub rohelise muru ja ravimtaimede maitsest kuni tugevama ja teravama maitseni, meenutades röstitud sarapuupähkleid ja „kitselõhna“.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote teatava kvaliteedi, maine või muude omaduste vahel

„Robiola di Roccaverano“ / „Roccaverano“ juustule iseloomulik maitse ja lõhn on seotud kasutatava toorpiima kvaliteediga. Piima kvaliteet tuleneb omakorda loomadele antavast kvaliteetsest söödast.

Kohaliku floora aroomid ja maitsed kanduvad edasi ka piima, andes „Robiola di Roccaverano“ / „Roccaverano“ juustule eriomase aroomi, mis eristab seda teistest juustusortidest.

1899. aastast pärinevas käsikirjas, mille autor on vaimulik Pistone, on jutustatud Roccaverano koguduse ja ümberkaudsete külade ajalugu aastatel 960–1860. Lisaks poliitilisele taustale on seal mainitud ka majandussündmusi, mis kinnitavad „Robiola di Roccaverano“ / „Roccaverano“ tähtsust, nagu näiteks asjaolu, et Roccaverano vallas toimus igal aastal viis laata. Neil laatadel müüdi ekspordiks „oivalist robiolat“. Jutt käis ilmselgelt ekspordist, sest robiola juustusorti ei tuntud mitte üksnes Itaalias, vaid ka Prantsusmaal. Siit järeldub, et juba tollal ei olnud robiola tavaline, vaid eripäraste omadustega juust, mis erines kõigist teistest juustusortidest. „Robiola di Roccaverano“ / „Roccaverano“ juustu säilitati kuni kuus kuud klaaspurkides õli all või asetatuna õlgedele.

Viide tootespetsifikaadi avaldamisele

Tootespetsifikaadi terviktekstiga saab tutvuda aadressil http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse Itaalia põllumajandus-, toidu- ja metsanduspoliitika ministeeriumi kodulehel (www.politicheagricole.it), klõpsates „Qualità“ [kvaliteet] (ekraanil ülal paremal), seejärel „Prodotti DOP IGP e STG“ [KPNi, KGT või GTE tooted] (ekraanil vasakus ääres) ja lõpuks „Disciplinari di Produzione all’esame dell’UE“ [ELile hindamiseks esitatud tootespetsifikaadid].

(1) ELT L 343, 14.12.2012, lk 1.